विम्बलडन-2011 : फेडरर की हार से दुखी हैं नडाल  
नडाल वर्ष के तीसरे ग्रैंड स्लैम विम्बलडन-2011 के क्वार्टर फाइनल से रोजर फेडरर के बाहर होने से दुखी हैं।
विश्व के शीर्ष वरीयता प्राप्त टेनिस खिलाड़ी राफेल नडाल वर्ष के तीसरे ग्रैंड स्लैम विम्बलडन-2011 के क्वार्टर फाइनल से रोजर फेडरर के बाहर होने से दुखी हैं। 16 बार के ग्रैंड स्लैम विजेता फेडरर को बुधवार को खेले गए पुरुषों की एकल स्पर्धा के क्वार्टर फाइनल मुकाबले में फ्रांसीसी खिलाड़ी जो-विल्फ्रेड सोंगा ने 3-6, 6-7(3-7), 6-4, 6-4, 6-4 से शिकस्त दी।  समाचार पत्र 'द न्यूज' ने नडाल के हवाले से लिखा है, "फेडरर की हार से मैं दुखी हूं। चार सप्ताह पहले वह फ्रेंच ओपन में शानदार खेल का प्रदर्शन कर रहे थे। फ्रेंच ओपन में मैंने उन्हें बेहतरीन टेनिस खेलते हुए देखा था।"  उल्लेखनीय है कि विश्व के तीसरे वरीयता प्राप्त फेडरर का अमेरिका के पूर्व खिलाड़ी पीट सैम्प्रास के सात बार विम्बलडन खिताब जीतने की बराबरी करने का सपना अधूरा ही रह गया।  नडाल ने कहा, "क्वार्टर फाइनल में फेडरर मजबूत प्रतिद्वंद्वी सोंगा के खिलाफ पहला दो सेट जीत चुके थे। मुझे लगता है कि वह अच्छा खेल रहे थे लेकिन आपको पता है कि ग्रास कोर्ट पर खेलना मुश्किल होता है। वह भी तब जब आपके सामने विपक्षी खिलाड़ी सोंगा के रूप में मजबूत प्रतिद्वंद्वी हों। सोंगा की सर्विस देखने लायक थी।"